GODIŠNJA RAČUNOVODSTVENA DOKUMENTACIJA EUROPSKOG REVIZORSKOG SUDA ZA FINANCIJSKU GODINU 2016.

(2017/C 371/02)

SADRŽAJ

POTVRDA RAČUNOVODSTVENE DOKUMENTACIJE

Potvrda godišnje računovodstvene dokumentacije Europskog revizorskog suda za 2016. godinu

Godišnja računovodstvena dokumentacija Europskog revizorskog suda za 2016. godinu pripremljena je u skladu s glavom IX. Financijske uredbe koja se primjenjuje na opći proračun Europske unije, računovodstvenim pravilima koja je usvojio računovodstveni službenik Komisije te računovodstvenim načelima i metodama koje sam usvojio osobno.

Potvrđujem da sam odgovoran za pripremu i prikaz godišnje računovodstvene dokumentacije Europskog revizorskog suda u skladu s člankom 68. Financijske uredbe.

Od dužnosnika za ovjeravanje primio sam sve informacije potrebne za sastavljanje računovodstvene dokumentacije u kojoj se prikazuju imovina i obveze Europskog revizorskog suda kao i izvršenje proračuna, pri čemu je dužnosnik za ovjeravanje potvrdio pouzdanost navedenih informacija.

Ovime potvrđujem da na temelju navedenih informacija i provjera koje sam smatrao potrebnima za odobrenje računovodstvene dokumentacije imam razumno jamstvo da ona u svim značajnim aspektima vjerno prikazuje financijsko stanje, rezultate poslovanja i novčani tok Europskog revizorskog suda.

Europski revizorski sud otvorio je 27. siječnja 2010. fiducijarni račun u banci Banque et Caisse d’Épargne de l’État u Luksemburgu. Sud je s pomoću tog fiducijarnog računa upravljao proračunom koji mu je proračunsko tijelo dodijelilo u vezi s projektom zgrade K3 (vidjeti bilješku 5.3.). Sud je 14. ožujka 2014. od Europskog parlamenta i Vijeća zatražio odobrenje da preostali procijenjeni iznos proračuna za projekt zgrade K3 (7 milijuna eura) upotrijebi za potrebnu i obveznu tehničku modernizaciju svoje zgrade K2. Europski parlament i Vijeće odobrili su taj prijedlog 1. travnja 2014. Sud je 23. ožujka 2015. obavijestio Europski parlament i Vijeće o tome da je konačni iznos preostalog proračuna za projekt zgrade K3 9,4 milijuna eura te su, s obzirom na to da su procijenjeni troškovi za modernizaciju zgrade K2 iznosili 7 milijuna eura, 12. svibnja 2015. u proračun EU-a vraćena 2,4 milijuna eura. Plaćanja za zgradu K2 izvršena 2016. godine iznosila su 125 475,01 eura.

NEOVISNO IZVJEŠĆE O JAMSTVU

Upućeno upravi

Europskog revizorskog suda

PwC je ispitao jesu li financijska sredstva koja je Europska komisija dodijelila Europskom revizorskom sudu (u daljnjem tekstu: Sud) upotrijebljena u predviđene svrhe te pružaju li se kontrolnim postupcima koje su uspostavili dužnosnici za ovjeravanje jamstva koja su potrebna kako bi financijsko poslovanje bilo usklađeno s važećim pravilima i propisima o financijskim sredstvima koja su stavljena Sudu na raspolaganje i upotrijebljena u razdoblju od 1. siječnja 2016. do 31. prosinca 2016.

Uprava Suda odgovorna je za vođenje poslovnih knjiga i evidencija te za uspostavu i redovito provođenje primjerenih kontrola. Odgovornost je PwC-a izraziti mišljenje na temelju provedenog ispitivanja.

PwC je proveo ispitivanje u skladu s međunarodnim standardom za postupke izražavanja jamstva pod nazivom „Postupci izražavanja jamstva koji ne uključuju revizije ili preglede povijesnih financijskih informacija” (engl. Assurance Engagements other than Audits or Reviews of Historical Financial Information, ISAE 3000) kako ih je usvojio Odbor za nadzor nad financijskim sektorom (Commission de Surveillance du Secteur Financier). U skladu s tim standardom PwC je dužan planirati i provoditi ispitivanje na takav način da se s razumnim jamstvom utvrdi je li došlo do zlouporabe resursa koja značajno utječe na poslovne knjige. Rad PwC-a u prvom se redu sastojao od ispitivanja i uzorkovanja kako bi se provjerili dokazi koji su išli u prilog sljedećemu:

— da su sredstva dodijeljena Sudu iskorištena u predviđene svrhe,

— da su uspostavljenim kontrolnim postupcima pružena jamstva koja su potrebna da financijsko poslovanje bude usklađeno s važećim pravilima i propisima.

Kao kriterije za ispitivanje PwC je upotrijebio sljedeća pravila i propise:

— Uredbu (EU, Euratom) br. 966/2012 Europskog parlamenta i Vijeća od 25. listopada 2012. o financijskim pravilima koja se primjenjuju na opći proračun (u daljnjem tekstu: proračun) Unije i o stavljanju izvan snage Uredbe Vijeća (EZ, Euratom) br. 1605/2002 (u daljnjem tekstu: Financijska uredba),

— Delegiranu uredbu Komisije (EU) br. 1268/2012 od 29. listopada 2012. o pravilima za primjenu Uredbe (EU, Euratom) br. 966/2012 Europskog parlamenta i Vijeća o financijskim pravilima koja se primjenjuju na opći proračun Unije (u daljnjem tekstu: Provedbena pravila),

— Poslovnik Revizorskog suda od 11. ožujka 2010., a posebno njegov članak 15. i Odluku br. 26–2010 od 11. ožujka 2010. o utvrđivanju pravila za provedbu Poslovnika, kako ju je Sud izmijenio 3. travnja 2014., a posebno članak 38. te odluke,

— Odluku br. 54–2016 Europskog revizorskog suda o internim pravilima za izvršenje proračuna od 12. rujna 2016. Ove su odredbe sastavni dio postupaka koji su uspostavljeni Ugovorima ili sporazumima koji iz njih proizlaze, a koji se odnose na operativni proces povezan s izvršenjem proračuna.

Kao kriteriji su posebno upotrijebljena sljedeća interna pravila:

— Članak 7. stavak 1. – Potpisi – „Svaka strana koja sudjeluje u izradi, kontroli i evidenciji operacija u vezi s utvrđivanjem i prikupljanjem prihoda ili preuzimanjem obveza za sredstva te isplatama ovjerava svoje sudjelovanje potpisom i datumom.”,

— Članak 8. – Građevinski projekti – „Predsjednik predstavlja Europskom parlamentu i Vijeću svaki građevinski projekt za koji je vjerojatno da će imati znatne financijske posljedice za proračun Suda. Prije nego što Sud odobri bilo kakve ugovorne radnje u vezi s takvim projektom, odgovorna služba treba dostaviti dokument kojim se obrazlaže usklađenost projekta s financijskim okvirom.”,

— Članak 11. stavak 2. – „Osobe ovlaštene za potpisivanje virmanskih naloga banke prije potpisivanja trebaju posebno provjeriti odgovaraju li virmanski nalozi banke nalozima za plaćanje.”,

— Članak 17. stavak 2. – „Uz zahtjev za prijenos prilažu se informacije navedene u članku 17. stavku 2.”,

— Članak 18. stavak 4. – „Računovodstveni službenik preko središnjeg sustava IT-a stavlja dužnosnicima za ovjeravanje na raspolaganje popis sredstava koja će se prenijeti. Odgovornost je dužnosnika za ovjeravanje da vodi računa o tome da se na kraju godine prenesu samo ona sredstva za čiji je prijenos postojala pravna obveza.”,

— Članak 20 stavak 1. – Popis imovine – „Popis materijalne imovine vodi se u zajedničkoj bazi podataka svih dužnosnika za ovjeravanje u skladu s postupcima koje je utvrdio glavni tajnik nakon savjetovanja s računovodstvenim službenikom.”,

— Članak 22. stavak 1. – Minimalni standardi za postupke upravljanja i unutarnje kontrole – „Dužnosnici za ovjeravanje pripremaju postupke upravljanja i unutarnje kontrole u skladu s minimalnim standardima unutarnje kontrole koje je usvojio Sud.”

PwC smatra da je ispitivanjem koje je proveo pružena razumna osnova za njegovo mišljenje.

Na temelju obavljenog rada koji je opisan u ovom izvješću PwC nije opazio ništa zbog čega bi smatrao da u svim značajnim aspektima i na temelju prethodno opisanih kriterija:

— sredstva dodijeljena Sudu nisu iskorištena u predviđene svrhe,

— uspostavljenim kontrolnim postupcima nisu pružena jamstva koja su potrebna da financijsko poslovanje bude usklađeno s važećim pravilima i propisima.

Izvješće PwC-a informativne je naravi i sastavljeno je isključivo u svrhe navedene u prvom odlomku te se ne dopušta njegovo slanje trećim stranama ili uporaba u bilo koju drugu svrhu osim objave u Službenom listu Europske unije.